रायपुर/जशपुरनगर। मध्यप्रदेश से रिटायर्ड एक थाना इंचार्ज को राहगीरों की मदद करना महंगा पड़ गया। दो पुलिसकर्मियों समेत छह लोगों ने उन्हें लात-घूंसों से पीटकर मारा डाला। पुलिस ने सभी आरोपियों को हिरासत में ले लिया है।
क्रिसमस मनाने गांव आए थे
घटना जशपुर जिले के कांसाबेल थाना क्षेत्र की है। थाने के दोकड़ा चौकी प्रभारी अरविंद मिश्रा ने बताया कि मध्यप्रदेश के पुलिस विभाग से इसी साल जुलाई में रिटायर हुए निरीक्षक प्लादियुस एक्का अपने गांव जनेदबहार क्रिसमस मनाने आए हुए थे।
जिनकी मदद करने गए उन्हीं ने ली जान
पास के ही गांव ढोढ़ीबहार के रहने वाले एक नाबालिग सहित छह आरोपी शुक्रवार की रात बाइक पर सवार होकर कहीं जा रहे थे। रात करीब नौ बजे प्लादियुस के घर के सामने दोनों बाइक आपस में टकरा गई जिससे दो सवार नीचे गिर गए। सभी बाइक सवार नशे में धुत्त थे।
बाइक टकराने की आवाज सुनकर रिटायर्ड टीआई घर से बाहर निकले और उनसे हादसे की वजह पूछने लगे। इस पर आरोपी लोग उन्हीं पर भड़क गए और गाली-गलौज करने लगे। प्लादियुस ने विरोध किया तो आरोपियों ने उन्हें लात-मुक्कों से पीटना शुरू कर दिया। प्लादियुस वहीं बेहोश होकर गिर पड़े। शोर सुनकर गांव के अन्य लोग मौके पर पहुंचे और बेहोश प्लादियुस को कुनकुरी के होली क्रॉस हॉस्पिटल में ले गए। वहां डॉक्टरों ने उन्हें मृत घोषित कर दिया।
दो आरक्षकों समेत छह हिरासत में
हादसे की सूचना के बाद पुलिस ने अमित, प्रवीण, प्रकाश, विरेंद्र, एक नाबालिग व एक अन्य आरोपी को उनके घरों से ही हिरासत में ले लिया। जिले की एडिशनल एसपी नेहा पांडे ने बताया कि छह में से दो आरोपी अमित तिग्गा और वीरेंद्र तिग्गा बलरामपुर थाने में आरक्षक हैं।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva